**PROJEKTI OPĆINA I GRADOVA ZADARSKE ŽUPANIJE KOJE SUFINANCIRA MINISTARSTVO GRADITELJSTVA I PROSTORNOG UREĐENJA**

*PROJEKTI POVEĆANJA KOMUNALNOG GOSPODARSTVA I STANDARDA*

Ministarstvo ove godine na području Zadarske županije sufinancira 15 projekata općina i gradova u ukupnom iznosu od 2,1 milijun kuna a ukupna vrijednost projekata iznosi 12 milijuna kuna. U 2015. Ministarstvo je na području Zadarske županije sufinanciralo 2 projekta s ukupnim iznosom od 180 tisuća kuna.

**OPĆINA BIBINJE -** Izvođenje radova na uređenju i modernizaciji javne rasvjete

Zastario i energetski neefikasan sustava javne rasvjete zamijenit će se suvremenim rasvjetnim tijelima koja zadovoljavaju sve kriterije Zakona o svjetlosnom onečišćenu i načela energetske učinkovitosti. Javna rasvjeta zauzima sve veći udio u troškovima općina ovim projektom želi se smanjiti troškove i sredstva preusmjeriti na druge projekte povećanja komunalnog standarda. Osim toga modernizacijom javne rasvjete povećava se prosječna rasvijetljenost, osigurava sigurnost u prometu i korištenju javnih površina, eliminiraju se svjetlosna zagađenja što doprinosi porastu kvalitete života stanovnika te obogaćuje vizualni identitet mjesta.

Općina Bibinje spada među općine s najvećim demografskim porastom u Hrvatskoj. Osiguravanjem bolje komunalne infrastrukture i stvaranjem preduvjeta za gospodarski rast želi se mlade ljude motivirati da ostanu u svojoj Općini i sami doprinose njenom daljnjem rastu i razvoju.

**Ukupna vrijednost investicije iznosi 245 tisuća kuna a Ministarstvo projekt sufinancira s 120 tisuća.**

**OPĆINA GALOVAC - s**anacija i opremanje Društvenog doma u općini Galovac

Sanacija Društvenog doma potrebna je zbog starosti i derutnosti zgrade zbog koje već godinama nije u funkciji. Realizacijom projekta riješio bi se dugogodišnji problem svih udruga koje djeluju na području općine Galovac, a koje nemaju adekvatne prostorije za svoj rad a mještani Općine, svih generacija, dobit će mjesto zajedničkog druženja i okupljanja.

**Ukupna vrijednost projekta iznosi 350 tisuća kuna a udio Ministarstva je 120 tisuća.**

**OPĆINA LIŠANE OSTROVIČKE - s**anacija nerazvrstanih prometnica

Svaka jedinica lokalne samouprave ima zakonsku obvezu brinuti se o infrastrukturi na svom području pa je tako i Općina Lišane Ostrovičke pripremila više projekata povećanja komunalnog standarda a za sufinanciranje je prihvaćen projekt sanacije nerazvrstanih cesta. Na području Općine ima nerazvrstanih cesta u ukupnoj dužini od 11 km koje je potrebno redovito održavati i sanirati kako bi se osiguralo normalno prometovanje i sigurnost svih sudionika u prometu a prvenstveno djece i starijih osoba. Općina svojim projektima želi povećati razinu kvalitete života i infrastrukture na svom području, što će doprinijeti socijalnoj revitalizaciji I održivom razvoju ove lokalne sredine.

**Ukupna vrijednost projekta iznosi 460 tisuća kuna a udio Ministarstva je 150 tisuća.**

**OPĆINA NOVIGRAD - u**ređenje i popločenje javnih površina u povijesnoj jezgri Novigrada

Ovim projektom uređuje se javna površina u povijesnoj jezgri Novigrada površine oko 1550 m2 na način da će se kamenim kockama popločati površina između rive i pročelja zgrada. Djelom će se sačuvati stari kamen na mjestima gdje je sačuvan u izvornoj formaciji. S obzirom da je već obnovljena prometnica i šetnica s novom javnom rasvjetom popločenjem ovog dijela Novigrad će zasjati u punom sjaju na radost i korist svojih žitelja i sve većeg broja turista.

**Ukupna vrijednost projekta iznosi 1.3 milijuna kuna a udio Ministarstva je 150 tisuća.**

**GRAD OBROVAC - i**zgradnja groblja u Gornjem Karinu

U naselju Gornji Karin živi oko 1000 stanovnika većinom doseljenih iz Bosne i Hercegovine i ostalih dijelova Hrvatske tijekom Domovinskog rata. Budući da ranije nije bilo izgrađeno groblje, doseljeni stanovnici nemaju riješeno pitanje ukopnih mjesta za svoje pokojne. Problem je Grad Obrovac privremeno riješio omogućavanjem privremenog ukopa u Kruševu koji nije zadovoljavajućih standarda. Grad Obrovac krenuo s izradom potrebnih projekata i dozvola i 1. faze koja obuhvaća izgradnju pristupnih prometnica a u 2. fazi će se izgraditi interne prometnice i parkiralište.

**Visina planirane investicije u 2. fazi iznosi 1.1 milijun kuna a udio Ministarstva je 200 tisuća**

**OPĆINA PAKOŠTANE –** izgradnja javne rasvjete turističke rivijere između naselja Pakoštane i Drage

Projektom je predviđena zamjena postojećih rasvjetnih tijela koja ne zadovoljavaju postojeće svjetlosno-tehničke norme s rasvjetnim tijelima koja smanjuju svjetlosno zagađenje te povećavaju energetsku učinkovitost cijelog sustava javne rasvjete. Povećanjem energetske učinkovitosti javne rasvjete smanjuje se izdatak za potrošnju električne energije te rasterećuje proračun Općine i osiguravaju sredstva za druge razvojne projekte. Ovaj projekt ima i veliki turistički značaj jer se osvjetljava frekventna šetnica Rivijera Pakoštane – Drage. Time će se bolje povezati ova dva mjesta i naglasiti njihovi poznati turistički sadržaji.

**Ukupna vrijednost projekta iznosi 3,8 milijuna kuna a udio Ministarstva je 150 tisuća.**

**OPĆINA PAŠMAN - r**ekonstrukcija javne rasvjete u dijelu općine Pašman

Općina Pašman ovim će projektom ugraditi rasvjetna tijela visokih tehničkih i ekoloških standarda i time smanjiti sadašnje troškove za potrošnju električne energije. Nova će rasvjeta biti postavljena duž obalne šetnice, u starim kalama povijesno kulturnih cjelina Općine. Projekt osim spomenutih financijskih i ekoloških rezultata svakako će doprinijeti i turističkoj slici Općine što je od posebnog gospodarskog interesa.

**Ukupna vrijednost projekta iznosi 350 tisuća kuna a udio Ministarstva je 150 tisuća.**

**OPĆINA POLIČNIK -** izvođenje asfaltnih radova na lokalnim cestama u naselju Murvica

Općina Poličnik pripremila je projekt asfaltiranja dviju lokalnih cesta u naselju Murvica; ulice Akcije Maslenica i ulice Akcije Oluja. Njime će se poboljšati prometna infrastruktura, olakšati kretanje pješaka i vozila, povećati sigurnost svih sudionika u prometu a posebno školske djece i mladih. Općina Poličnik želi i u naselju Murvica unaprijediti kvalitetu života svom stanovništvu a dosadašnja ulaganja napora u povećanje komunalnog standarda daju rezultate jer je broj stanovnika u stalnom porastu. Poličnik je vrlo privlačan obiteljima s djecom što je dodatna motivacija da se nastave ovakvi i slični projekti.

**Ukupna vrijednost projekta iznosi 436 tisuća kuna a udio Ministarstva je 200 tisuća.**

**OPĆINA POSEDARJE -** izgradnja nogostupa u mjestu Podgradina

Izgradnjom nogostupa u mjestu Podgradina, duljine 2.4 km, koji obuhvaća i pristup osnovnoj školi u mjestu Podgradina, osigurava se nesmetan i siguran promet vozača i pješaka, posebno školske djece. Ova dionica ceste posebno je važna jer omogućuje integraciju pješačkog prometa u naselju, te povezivanje do sada nepovezanih dijelova pješačke infrastrukture. Općina Posedarje i do sada je ulagala velike napore u povećanje komunalnog standarda svom stanovništvu. Po završetku ovog projekta pokretat će se i drugi slični s krajnjim ciljem pokrivenosti cijelog područja Općine pješačkom infrastrukturom

**Ukupna vrijednost projekta iznosi 650 tisuća kuna a udio Ministarstva je 150 tisuća.**

**OPĆINA PREKO - n**abava multifunkcionalnog stroja za održavanje javnih, maslinskih i protupožarnih putova Općine

Općina Preko pokriva 4 naseljena otoka različitog oblika razvijenosti i naseljenosti; veći dio otoka Ugljana te Sestrunj, Rivanj i Ošljak. Radi boljeg i efikasnijeg održavanja mreže javnih, maslinskih i protupožarnih putova Općina Preko nabavit će novi multifunkcionalni stroj (rovokopač - utovarivač) čime bi se znatno podigla razina i kvaliteta održavanja puteva. Sadašnja oprema nije dostatna za sve potrebe Općine s obzirom da je s njome potrebno održavati vrlo razgranatu mrežu od 100 kilometara putova na čak 4 naseljena otoka. S obzirom na teškoće i opasnosti do kojih može doći uslijed nedovoljne brige i održavanja uložena sredstva u novu opremu vrlo su opravdana i višestruko korisna.

**Ukupna vrijednost projekta iznosi 473 tisuće kuna a udio Ministarstva je 100 tisuća.**

**STANKOVCI -** rekonstrukcija nerazvrstanih cesta

Općina Stankovci nastavlja s rekonstrukcijom i ulaganjem u poboljšanje nerazvrstanih cesta kroz naselja na svom području. Ovim je projektom planirana izgradnja nerazvrstanih cesta u dužini 2 kilometra. Nakon pripremnih i zemljanih radova izvest će se i kolnička konstrukcija. Cilj je Općine pružiti svom stanovništvu zadovoljavajuću razinu komunalne infrastrukture i time destimulirati depopulaciju tj. poticati procese demografskog oživljavanja.

**Ukupna vrijednost investicije iznosi 550 tisuća kuna a udio Ministarstva je 200 tisuća.**

**OPĆINA STARIGRAD -** Izgradnja Novog groblja u Starigrad Paklenici, nastavak IV. faze

Zbog nedostatka adekvatnog groblja u Starigrad Paklenici, Općina Starigrad je započela s projektom izgradnje Novog groblja. Sukladno financijskim mogućnostima, do sada su završene 3. faze projekta koje su obuhvatile: grube zemljane radove, prilazni put, mrtvačnicu, 250 grobnica te spomeničko memorijalni plato. Do sada izgrađeni dio groblja ističe se svojom urednošću, ljepotom lokacije i arhitektonskog rješenja a na njemu se nalazi i spomen obilježje svim poginulima iz Starigrada Paklenice od Drugog svjetskog rata do Domovinskog rata. Trenutno se projekt nalazi u svojoj četvrtoj fazi kojom je planirana: izgradnja ogradnog zida u dužini 52 m, potpornih zidova u dužini 220 m te 86 grobnica.

**Visina ukupne IV faze projekta iznosi 1.2 milijuna kuna a udio Ministarstva je 120 tisuća.**

**OPĆINA SUKOŠAN -** Izrada glavnih projekata za izgradnju prometnica s pripadajućom infrastrukturom unutar građevinskog područja Debeljak Istok i Debeljak Zapad

Izgradnjom i uređenjem prometnica unutar građevinskog područja ova dva naselja poboljšat će se kvaliteta života i potaknuti nova stanogradnja, što može biti posebno atraktivno za mlade obitelji. Uređena infrastruktura preduvjet je i svim drugim investicijama a podići će i vrijednost građevinskog zemljišta na tom području.

**Ukupna vrijednost investicije je 237 tisuća kuna a udio Ministarstva je 80 tisuća.**

**OPĆINA ŠKABRNJA** - pojačano održavanje županijske ceste Ž6044 i izgradnja nogostupa

Izvođenje radova na pojačanom održavanju županijske ceste Ž6044 u naselju Škabrnja obuhvaća izgradnju nogostupa čime će se u velikoj mjeri utjecati na sigurnost prometa na tom području te poboljšati uređenost naselja. Prometna sigurnost posebno je važna radi velikog broja djece koja svakodnevno pješače uz navedenu cestu.

**Ukupna vrijednost investicije iznosi 297 tisuća kuna a udio Ministarstva je 140 tisuća.**

**OPĆINA ZEMUNIK DONJI - i**zgradnja odvodnje sanitarnih otpadnih voda

Izgradnjom odvodnje sanitarnih otpadnih voda Dom za odrasle osobe Zemunik, rasadnik i okolna domaćinstva spajaju se na novoizgrađeni biološki pročistač otpadnih voda u naselju Zemunik Donji. Pročistač otpadnih voda je financiran preko IPARD mjere 301. Općina je sama financirala izradu projektne dokumentacije, pribavila građevinsku dozvolu, te pristupili izgradnji sustava odvodnje. Zbog porezne reforme odnosno donošenja Zakona o upravljanju i raspolaganju imovinom u vlasništvu RH Općina je ostala bez planiranih 2.8 milijuna kuna vlastitih prihoda po godini, što je 45 % njenog proračuna i zbog toga je primorana za završetak projekta tražiti sredstva iz drugih izvora. Ukoliko se pročistač ne pusti u rad Općina će izgubiti sredstva dobivena preko IPARD mjere 301.

**Ukupna vrijednost investicije iznosi 830 tisuća kuna a udio Ministarstva je 150 tisuća.**

*SUFINANCIRANJE IZRADE PROSTORNIH PLANOVA*

Ministar Kuščević ovom prigodom potpisuje 5 ugovora o sufinanciranju prostornih planova općina na području Zadarske županije u ukupnoj vrijednosti 138.686 kuna a ukupan trošak izrade planova iznosi 327.500 kuna. Odobrena su sredstva u iznosu 40 odnosno 50% ukupnog troška izrade plan, ovisno o kategoriji razvijenosti općine:

1. Općina Bibinje, ID PPUO, III skupina; 26.173,00 kn (40%)
2. Općina Gračac, ID PPUO, II skupina; 35.000,00 kn (50%)
3. Općina Starigrad, ID PPUO, III skupina; 17.617,00 kn (40%)
4. Općina sv. Filip i Jakov, 4. ID PPUO, III skupina; 34.730,00 kn (40%)
5. Općina Zemunik Donji, II. ID PPUO, III skupina; 25.166,00 kn (40%)